PATVIRTINTA

 gimnazijos direktoriaus

 2012 m. rugpjūčio 31 d.

 įsakymu Nr. V- 198

**MOKINIŲ NEMOKAMO MAITINIMO LAZDIJŲ R. SEIRIJŲ ANTANO ŽMUIDZINAVIČIAUS GIMNAZIJOJE TVARKOS APRAŠAS**

**I. BENDROSIOS NUOSTATOS**

1. Šis Mokinių nemokamo maitinimo Lazdijų r. Seirijų Antano Žmuidzinavičiaus gimnazijoje tvarkos aprašas (toliau – Aprašas) reglamentuoja mokinių nemokamo maitinimo organizavimą.

Nemokamas maitinimas teikiamas mokiniams, besimokantiems pagal bendrojo lavinimo programas, naudojant šiems tikslams skiriamas valstybės biudžeto specialiosios tikslinės dotacijos savivaldybės biudžetui lėšas, savivaldybės biudžeto lėšas bei kitas įstatymų nustatyta tvarka gautas lėšas.

2. Nemokamas maitinimas Seirijų Antano Žmuidzinavičiaus gimnazijoje organizuojamas vadovaujantis Lietuvos Respublikos socialinės paramos mokiniams įstatymu (Žin., 2006, Nr. 73-2755; 2008, Nr. 63-2382), Lietuvos Respublikos piniginės socialinės paramos nepasiturintiems gyventojams įstatymu (Žin., 2003, Nr. 73-3352; 2011, Nr. 155-7353), Mokinių nemokamo maitinimo mokyklose tvarkos aprašu, patvirtintu Lietuvos Respublikos Vyriausybės 2009 m. gruodžio 23 d. nutarimu Nr. 1770 (Žin., 2009, Nr. 158-7156), bendrojo lavinimo gimnazijos vidaus darbo tvarkos taisyklėmis reglamentuota mokinių maitinimo tvarka ir šiuo Aprašu.

**II. NEMOKAMO MAITINIMO MOKINIAMS TEIKIMAS**

3. Mokiniams nemokamas maitinimas teikiamas Seirijų Antano Žmuidzinavičiaus gimnazijoje, kurioje mokiniai mokosi, neatsižvelgiant į jų gyvenamąją vietą, vadovaujantis šiuo Aprašu. Už mokinių nemokamo maitinimo organizavimą mokyklose atsakingi mokyklų vadovai.

4. Nemokamas maitinimas taip pat teikiamas:

4.1. vasaros atostogų metu – mokyklose organizuojamose dieninėse vasaros poilsio stovyklose;

5. Pakeitus mokyklą, mokiniui nemokamas maitinimas naujoje mokykloje pradedamas teikti nuo pirmos mokymosi joje dienos. Ankstesnė mokykla pateikia pažymą apie mokinio teisę gauti nemokamą maitinimą ir informuoja raštu mokinio gyvenamosios vietos savivaldybės administraciją apie tai, nuo kada tiksliai mokinys išvyko mokytis į kitą mokymo įstaigą. Naujoji mokykla taip pat privalo raštu informuoti mokinio gyvenamosios vietos savivaldybės administraciją apie tai, nuo kada tiksliai mokinys atvyko į šią mokymo įstaigą.

6. Mokiniams vietoj nemokamo maitinimo negali būti išmokami pinigai.

**III. MOKINIŲ TEISĖ Į NEMOKAMĄ MAITINIMĄ**

7. Mokiniai turi teisę į nemokamą maitinimą šia prioritetine tvarka:

7.1. jeigu vidutinėspajamos vienam iš bendrai gyvenančių asmenų ar vienam gyvenančiam asmeniui (toliau – vidutinės pajamos vienam asmeniui) per mėnesį yra mažesnės kaip 1,5 valstybės remiamų pajamų (toliau – VRP) dydžio:

7.1.1. pietus,

7.1.2. maitinimą vasaros atostogų metu mokyklose organizuojamose dieninėse vasaros poilsio stovyklose,

7.1.3. pusryčius ir (ar) pavakarius šio Aprašo 8 punkte nustatyta tvarka ir atvejais, naudojant iki 2 procentų valstybės biudžeto specialiosios tikslinės dotacijos savivaldybės biudžetui lėšų, skirtų socialinei paramai mokiniams;

7.2. jeigu vidutinės pajamos vienam asmeniui per mėnesį yra mažesnės kaip 2 VRP dydžio, šio Aprašo 8 punkte nustatyta tvarka ir atvejais:

7.2.1. pietus,

7.2.2. maitinimą vasaros atostogų metu mokyklose organizuojamose dieninėse vasaros poilsio stovyklose,

7.2.3. pusryčius ir (ar) pavakarius, naudojant iki 2 procentų valstybės biudžeto specialiosios tikslinės dotacijos savivaldybės biudžetui lėšų, skirtų socialinei paramai mokiniams;

7.3. jeigu vidutinės pajamos vienam asmeniui per mėnesį yra didesnės kaip 2 VRP dydžio, šio Aprašo 8 punkte nustatyta tvarka ir atvejais, naudojant iki 2 procentų valstybės biudžeto specialiosios tikslinės dotacijos savivaldybės biudžetui lėšų, skirtų socialinei paramai mokiniams, – pietus, maitinimą vasaros atostogų metu mokyklose organizuojamose dieninėse vasaros poilsio stovyklose, pusryčius ir (ar) pavakarius.

8. Šio Aprašo 7.1.3, 7.2 ir 7.3 punktuose nustatytas nemokamas maitinimas, turint tam lėšų, mokiniui gali būti skiriamas tik Seirijų Antano Žmuidzinavičiaus gimnazijai pasiūlius mokinio gyvenamosios vietos seniūnijos rajono savivaldybės administracijos direktoriaus sudarytai socialinės paramos teikimo komisijai (toliau – Komisija) svarstyti siūlymą skirti jam nemokamą maitinimą. Šiuo atveju seniūnijos socialinis darbuotojas turi patikrinti bendrai gyvenančių asmenų ar vieno gyvenančio asmens gyvenimo sąlygas bei surašyti buities ir gyvenimo sąlygų patikrinimo aktą. Šiuo punktu nustatyta tvarka maitinimas gali būti skiriamas šiais atvejais:

8.1. ligos;

8.2. nelaimingo atsitikimo;

8.3. netekus maitintojo;

8.4. kitais skurdo atvejais.

9. Šio Aprašo 7.1.3, 7.2 ir 7.3 punktuose nustatytas nemokamas maitinimas skiriamas iki kalendorinių metų pabaigos arba iki mokslo metų pabaigos, bet ne ilgiau kaip 6 mėnesiams. Dėl šio maitinimo pratęsimo mokslo metais turi būti pateikiamas naujas prašymas, kuris svarstomas šio Aprašo nustatyta tvarka.

**IV. NEMOKAMO MAITINIMO KAINŲ NUSTATYMAS**

10. Nemokamų pietų, pusryčių ir maitinimo vasaros atostogų metu Seirijų Antano Žmuidzinavičiaus gimnazijoje organizuojamose dieninėse vasaros poilsio stovyklose (atsižvelgiant į mokinio buvimo stovykloje dienos laiko trukmę) produktams įsigyti skiriamų lėšų dydis vienai dienai vienam mokiniui nustatomas vadovaujantis Lietuvos Respublikos Vyriausybės ar jos įgaliotos institucijos patvirtintu pusryčių, pietų ir pavakarių patiekalų gamybai reikalingų produktų rinkinių sąrašu pagal mokinių amžiaus grupes.

11. Produktams įsigyti skiriamų lėšų dydį nustato rajono savivaldybės administracijos direktorius.

**V. MOKINIŲ NEMOKAMO MAITINIMO ORGANIZAVIMAS**

12. Moksleivių maitinimas Seirijų Antano Žmuidzinavičiaus gimnazijoje organizuojamas pagal planinius 20 dienų valgiaraščius. Šie valgiaraščiai turi būti suderinti su Visuomenės sveikatos centru ir su gimnazijos vadovu.

13. Seirijų Antano Žmuidzinavičiaus gimnazijoje mokinių nemokamo maitinimo organizavimui koordinuoti skiriamas atsakingas darbuotojas – socialinis pedagogas.

14. Gimnazijoje vykdoma griežta nemokamą maitinimą gaunančių mokinių apskaita, šalinami pasitaikantys piktnaudžiavimo atvejai (parduodamas ar niokojamas paskirtas maistas ir pan.). 5- IVg klasių mokiniams kasdien išduodami vardiniai nemokamo maitinimo talonai, nurodant mokinio klasę. Apskaitai naudojama Socialinės paramos informacinės sistemos (SPIS) duomenų bazė. Šios sistemos naudojimas patvirtintas Lietuvos Respublikos socialinės apsaugos ir darbo ministro 2008-05-29 įsakymu Nr. A1-172 ,,Dėl Socialinės paramos šeimai informacinės sistemos nuostatų ir Socialinės paramos šeimai informacinės sistemos duomenų saugos nuostatų patvirtinimo“ (Žin., 2008, Nr. 64-2429). Nemokamą maitinimą gaunančių mokinių apskaitą ir procedūras nustato mokyklos vadovas.

**VI. ATSAKINGI ASMENYS, JŲ TEISĖS IR PAREIGOS, NEMOKAMO MAITINIMO APSKAITA IR ATSISKAITYMO TVARKA**

15. Gimnazijos vadovas:

15.1. atsako už valstybės ir rajono savivaldybės biudžeto lėšų, skiriamų nemokamam mokinių maitinimui, tikslingą panaudojimą;

15.2. patvirtina mokinių nemokamo maitinimo organizavimo Seirijų Antano Žmuidzinavičiaus gimnazijoje tvarkos aprašą, kuriame numato atsakingus už mokinių nemokamą maitinimą asmenis, nemokamo maitinimo laiką pagal klases, mokytojų, mokinių ir kitų atsakingų asmenų budėjimo laiką ir tvarką, nemokamo maitinimo talonų išdavimo tvarką. Valgysiančių mokinių skaičius nustatomas pagal seniūnijų pateiktus įsakymus dėl socialinės paramos mokiniams skyrimo ir perduodamas pagal mokinių amžiaus grupes maitinimo paslaugą teikiančiai įmonei. Mokinių nemokamo maitinimo apskaitos žurnalas popierinis pildomas kiekvieną dieną, elektroninis paskutinę mėnesio dieną, juos pildo socialinis pedagogas.

15.3. skiria atsakingą darbuotoją mokinių nemokamo maitinimo organizavimui gimnazijoje koordinuoti – socialinį pedagogą;

15.4. deleguoja socialinį pedagogą, jo nesant– kitą atsakingą darbuotoją dalyvauti seniūnijų Komisijų posėdžiuose, svarstant nemokamų pusryčių ir pietų išimties tvarka skyrimo klausimus;

15.5. buhalteris pagal sudarytas sutartis atsiskaito su maitinimo paslaugas teikiančiomis įmonėmis pagal jų pateiktas atskiras sąskaitas – faktūras dėl apmokėjimo už nemokamam mokinių maitinimui skirtus produktus (su PVM) ir dėl apmokėjimo patiekalų gaminimo ir pateikimo išlaidoms padengti (pagal maitinimo paslaugų teikimo sutartis);

15.6. užtikrina ir kontroliuoja mokinių nemokamą maitinimą;

15.7. renka, kaupia, sistemina duomenis apie nemokamo maitinimo organizavimą Seirijų Antano Žmuidzinavičiaus gimnazijoje ir teikia siūlymus rajono savivaldybės administracijai;

15.8. užtikrina mokinių nemokamo maitinimo apskaitos žurnalo (popierinio ir elektroninio, naudojant Socialinės paramos informacinės sistemos (SPIS) duomenų bazę) pildymą;

15.9. socialinis pedagogas pasibaigus kiekvienam mėnesiui, pateikia mokinių nemokamo maitinimo apskaitos elektroninio žurnalo popierinį variantą, pasirašytą mokyklos vadovo, rajono savivaldybės administracijos Socialinės paramos skyriui, kuris, sutikrinęs jį su elektroniniu to mėnesio maitinimo apskaitos žurnalu, patvirtina, kad elektroninis minėto žurnalo variantas yra teisingas. Po patvirtinimo jokie keitimai negalimi;

15.10. buhalterė kasmet nustatyta tvarka ir nustatytu laiku teikia rajono savivaldybės administracijos Finansų skyriui informaciją apie numatomas nepanaudoti tais metais nemokamam moksleivių maitinimui skirtas valstybės biudžeto ir rajono savivaldybės biudžeto lėšas;

15.11. organizuoja Seirijų Antano Žmuidzinavičiaus gimnazijos dalyvavimą kitų institucijų vykdomose vaikų maitinimo programose (programoje „Pienas vaikams“, Vaisių vartojimo skatinimo mokyklose programoje ir kitose);

15.12. siūlo Komisijai (pagal mokinių deklaruotą gyvenamąją vietą arba faktinę gyvenamąją vietą, jei gyvenamoji vieta nedeklaruota) mokinių, kuriems nemokamas maitinimas būtų skiriamas šio Aprašo 8 punkte nustatyta tvarka ir atvejais, kandidatūras, atsižvelgdamas į tai, kad lėšos, reikalingos šiam maitinimui apmokėti, neviršytų rajono savivaldybės administracijos direktoriaus nustatytos rajono savivaldybės tarybos nemokamam maitinimui skirtų lėšų dalies. Jeigu mokinys deklaruoja gyvenamąją vietą kitoje savivaldybėje, tai mokykla siūlyti jam skirti nemokamą maitinimą šio Aprašo 8 punkte nustatyta tvarka ir atvejais gali tik tuo atveju, jeigu yra gautas tos savivaldybės sprendimas skirti analogišką nemokamą maitinimą;

**VII. NEMOKAMO MAITINIMO FINANSAVIMAS**

16. Mokinių nemokamas maitinimas finansuojamas iš valstybės biudžeto specialios tikslinės dotacijos savivaldybės biudžetui, rajono savivaldybės biudžeto lėšų ir įstatymų nustatyta tvarka gautų kitų lėšų.

17 . Socialinės paramos mokiniams išlaidų rūšys:

17.1. išlaidos produktams (įskaitant prekių pirkimo pridėtinės vertės mokestį), kai mokiniai maitinami nemokamai;

17.2. patiekalų gamybos išlaidos (maitinimo paslaugų teikėjų darbuotojų, tiesiogiai susijusių su mokinių nemokamo maitinimo teikimu, darbo užmokestis, valstybinio socialinio draudimo įmokos, komunalinių paslaugų išlaidos ir kt.);

17.3. išlaidos mokinių nemokamam maitinimuiadministruoti (šią paramą administruojančių rajono savivaldybės administracijos darbuotojų darbo užmokestis, valstybinio socialinio draudimo įmokos, ryšių paslaugos, pašto paslaugos ir kt.). Išlaidų mokinių nemokamam maitinimuiadministruoti struktūrą tvirtina rajono savivaldybės administracijos direktorius.

**VIII. ATSKAITOMYBĖ**

18. Ataskaitas ir, jei reikia, kitą informaciją apie mokinių nemokamam maitinimui panaudotas valstybės biudžeto lėšas nustatytais terminais teisės aktų nustatyta tvarka pateikia:

18.1. rajono savivaldybės administracija – Lietuvos Respublikos socialinės apsaugos ir darbo ministerijai;

18.2. Seirijų Antano Žmuidzinavičiaus gimnazija – rajono savivaldybės administracijai.

**IX. BAIGIAMOSIOS NUOSTATOS**

19. Juridiniai ir fiziniai asmenys per 10 darbo dienų nuo pareiškėjo, kuris kreipėsi dėl nemokamo maitinimo mokiniams skyrimo, prašymo gavimo dienos turi šiam pareiškėjui nemokamai pateikti jo prašomus dokumentus, reikalingus teisei į nemokamą maitinimą nustatyti.

20. Valstybės ir rajono savivaldybės biudžetų lėšų, skiriamų nemokamam mokinių maitinimui, tikslinio panaudojimo kontrolę atlieka valstybės kontrolė, rajono savivaldybės kontrolės ir audito tarnyba, rajono savivaldybės administracijos Centralizuotas savivaldybės vidaus audito skyrius.

21. Ginčai dėl mokinių teisės gauti nemokamą maitinimą sprendžiami Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_

 Priedas Nr.1

**SEIRIJŲ ANTANO ŽMUIDZINAVIČIAUS GIMNAZIJOJE**

**MOKINIŲ MAITINIMO ORGANIZAVIMAS**

**1. Mokinių elgesio taisyklės gimnazijos valgykloje:**

1.1. Prieš valgį nusiplauti rankas.

1.2. Valgykloje neišdykauti, nešūkauti, nešiukšlinti.

1.3. Klausyti budinčių mokytojų ir mokinių nurodymų.

1.4. Į valgyklą eiti be palto ar striukės.

1.5. Kuprinę palikti tam skirtoje vietoje.

1.6. Tinkamai naudotis valgymo įrankiais ir juos tausoti.

1.7. Pavalgius nusinešti indus ir nusivalyti stalą.

1.8. Valgykloje nusipirktas bandeles ar kitus maisto produktus išsinešti tik įsidėjus į krepšelį.

1.9. Valgykloje elgtis kultūringai ir pagarbiai. Būti mandagiam su valgyklos darbuotojomis.

1.10. Eilėje nesistumdyti.

1.11. Už tvarką (stalų švarą bei kitą inventorių) mokyklos valgykloje atsakingi budintys mokytojai ir mokiniai. Budinti klasė už savo budėjimo savaitę atsiskaito direktorės pavaduotojai ugdymui.

**2. Nemokamo maitinimo talonų išdavimo tvarka:**

2.1. 5-IVg klasių mokiniai valgo pateikę nemokamo maitinimo taloną, kurį paruošia socialinė pedagogė.

2.2. Nemokamo maitinimo talonai išduodami kiekvieną dieną per antrąją pertrauką.

2.3. Talonų pasiimti ateina už talonų paėmimą ir išdalinimą klasėje atsakingas mokinys. Šis mokinys „Nemokamo maitinimo talonų išdavimo registracijos žurnale“ įrašo mokinius, kurių tą dieną nėra klasėje ir pasirašo.

2.4. Nemokamo maitinimo talonai vardiniai bei nurodyta klasė, kurioje mokosi.

2.5. Pradinių klasių mokytojos kiekvieną dieną pildo mokinių nemokamo maitinimo registravimo žurnalą

**3. Mokinių maitinimo laikas:**

3.1. Po dviejų pamokų priešm. - 4 klasių mokiniai.

3.2. Po trijų pamokų 5-8 klasių mokiniai. Pavalgius šiai moksleivių grupei gali valgyti ir kitų grupių mokiniai.

3.3. Po keturių pamokų I-IVg klasių mokiniai. Pavalgius šiai moksleivių grupei gali valgyti ir kitų grupių mokiniai.

**4. Mokytojai ir mokiniai valgykloje budi pertraukų metu pagal patvirtintą grafiką.**

**5. Mokinių maitinimo kokybę kontroliuoja direktoriaus įsakymu patvirtinta komisija.**

 PATVIRTINTA

 gimnazijos direktoriaus

 2012 m. rugpjūčio 31 d.

 įsakymu Nr. V-198

**PARAMOS MOKINIO REIKMENIMS ĮSIGYTI LAZDIJŲ R. SEIRIJŲ ANTANO ŽMUIDZINAVIČIAUS GIMNAZIJOJE TVARKOS APRAŠAS**

**I. BENDROSIOS NUOSTATOS**

 1. Šis Paramos mokinio reikmenims įsigyti tvarkos aprašas (toliau – Aprašas) reglamentuoja paramos mokinio reikmenims įsigyti teikimą Lazdijų rajono savivaldybėje deklaruojantiems gyvenamąją vietą arba gyvenantiems mokiniams.

2. Parama mokinio reikmenims įsigyti teikiama vadovaujantis Lietuvos Respublikos socialinės paramos mokiniams įstatymu, Lietuvos Respublikos piniginės socialinės paramos nepasiturintiems gyventojams įstatymu, poįstatyminiais teisės aktais ir šiuo aprašu.

3. Mokinio reikmenys – individualios mokymosi priemonės (pratybų sąsiuviniai, skaičiuotuvai, rašymo, braižymo, piešimo ir kitos mokinio individualiai naudojamos  mokymosi priemonės), sportinė apranga, avalynė, drabužiai ir kiti mokiniui ugdyti būtini   reikmenys, kuriais mokiniai neaprūpinami Lietuvos Respublikos švietimo įstatymo ir kitų teisės aktų nustatyta tvarka.

**II. MOKINIŲ APRŪPINIMO MOKINIO REIKMENIMIS ORGANIZAVIMAS**

4. Mokiniai turi teisę į paramą mokinio reikmenims įsigyti, jeigu vidutinėspajamos vienam iš bendrai gyvenančių asmenų ar vienam gyvenančiam asmeniui per mėnesį yra mažesnės kaip 1,5 valstybės remiamų pajamų (toliau - VRP) dydžio.

5. Mokinio reikmenims įsigyti (įskaitant pirkimo pridėtinės vertės mokestį) skiriama 120 procentų BSI dydžio suma vienam mokiniui per kalendorinius metus. Parama mokinio reikmenims įsigyti teikiama pagal mokinio gyvenamąją vietą.

6. Kasmet iki liepos 1 d. rajono savivaldybės administracija skelbia informaciją, kad nuo liepos 1 d. bus pradedami priimti prašymai dėl mokinių aprūpinimo mokinio reikmenimis.

7. Kasmet nuo liepos 1 d. iki rugsėjo 30 d. rajono savivaldybės administracijos seniūnijose ir Seirijų Antano Žmuidzinavičiaus gimnazijoje priimami prašymai – paraiškos dėl paramos mokinio reikmenims įsigyti.

8. Parama mokinio reikmenims įsigyti teikiama:

8.1. pinigais. Rajono savivaldybės administracijos direktoriaus paskirti rajono savivaldybės administracijos darbuotojai sudaro mokėjimų žiniaraščius, pagal kuriuos lėšas paramai mokinio reikmenims įsigyti rajono savivaldybės administracijos direktoriaus paskirtas rajono savivaldybės administracijos struktūrinis padalinys perveda paramos gavėjams;

8.2. nepinigine forma, jeigu mokinys yra patyręs socialinę riziką:

8.2.1. rajono savivaldybės administracija, atsižvelgdama į VšĮ Lazdijų socialinių paslaugų centro socialinių darbuotojų darbui su socialinės rizikos šeimomisrekomendacijas, sudaro mokinio reikmenų rinkinius rajono savivaldybės administracijos direktoriaus nustatyta tvarka ir perduoda juos gimnazijai. Individualios mokymosi priemonės į mokinio reikmenų rinkinius įtraukiamos vadovaujantis Lietuvos Respublikos Vyriausybės ar jos įgaliotos institucijos patvirtintu individualiųjų mokymosi priemonių sąrašu. Mokinio reikmenų rinkiniai kiekvienam mokiniui sudaromi pagal jo individualius poreikius, atsižvelgiant į bendrai gyvenančių asmenų auginamų vaikų skaičių, jų jau turimus mokinio reikmenis,

8.2.2. gimnazijos vadovas ar jų įgaliotas asmuo – socialinis pedagogas pagal rajono savivaldybės administracijos pateiktus reikalingų nupirkti mokinio reikmenų rinkinių sąrašus vykdo mokinio reikmenų pirkimą vadovaujantis Lietuvos Respublikos viešųjų pirkimų įstatymu, nupirktas prekes tėvai atsiima iš Seirijų Antano Žmuidzinavičiaus gimnazijos ir pasirašo paramos mokinio reikmenų išdavimo žurnale. Teisės aktų nustatyta tvarka saugo mokinio reikmenų pirkimų dokumentus,  teikia rajono savivaldybės administracijos Socialinės paramos skyriui duomenis apie suteiktą paramą mokinio reikmenims įsigyti, vadovaudamiesi Lietuvos Respublikos Vyriausybės ar jos įgaliotos institucijos patvirtinta duomenų apie suteiktą socialinę paramą mokiniams teikimo tvarka.

8.2.3. gimnazijos vadovas ar jo įgaliotas asmuo – socialinis pedagogas atsako už paramos mokinio reikmenimis suteikimą socialinę riziką patyrusiems mokiniams ne vėliau kaip iki spalio 20 d.,

8.2.4. VšĮ Lazdijų socialinių paslaugų centras bendradarbiauja su mokyklomis aprūpinant socialinę riziką patyrusius mokinius mokinio reikmenimis.

9. Parama mokinio reikmenims įsigyti finansuojama iš valstybės biudžeto specialios tikslinės dotacijos savivaldybės biudžetui ir įstatymų nustatyta tvarka gautų kitų lėšų.

10. Išlaidų paramai mokinio reikmenims įsigyti administruoti (šią paramą administruojančių institucijų darbuotojų ir mokyklų darbuotojų, atsakingų už šios paramos teikimą, darbo užmokestis, valstybinio socialinio draudimo įmokos, ryšiųpaslaugos, pašto paslaugos ir kt.) struktūrą tvirtina rajono savivaldybės administracijos direktorius.

**III. BAIGIAMOSIOS NUOSTATOS**

11.Ginčai dėl mokinių teisės gauti aprūpinimą mokinio reikmenimis sprendžiami Lietuvos Respublikos administracinių bylų teisenos įstatymo nustatyta tvarka.

 \_\_\_\_\_\_\_\_\_\_